Byger, blæst og gråvejr. Sådan ser vejrprognoserne ud for weekenden og det meste af næste uge. Regnvåde skyer glider i morgen, lørdag, ind over Nordjylland og bevæger sig langsomt mod øst. Desværre holder et højtryk fra Finland fronterne tilbage, hvilket får skyerne til at bevæge sig meget langsomt. Derfor bliver de også hængende over regionen i et godt stykke tid. I løbet af søndagen klarer det en anelse op, men det bliver en kortvarig fornøjelse, for natten til mandag rammer resterne af to tropiske orkaner, Maria og Lee, Danmark, hvilket kan føre til regn og vind af stormstyrke i Nordjylland. Blæsten fortsætter i hvert fald indtil tirsdag, og der vil fortsat være gråvejr i regionen onsdag og torsdag.

Referat:
Kraftigt blæsevejr og masser af regn skyller ind over regionen, når resterne af to tropiske orkaner rammer Nordjylland.